钦定古今图书集成/明伦汇编/氏族典/第267卷 > 王珪
## 钦定古今图书集成/明伦汇编/氏族典/第267卷 > 王珪

按《宋史王珪传》：“珪，开封人也。少拳勇，善骑射，能用铁
杵铁鞭。年十九，隶亲从官，累迁第一班押班，擢礼宾
副使、泾州驻泊都监。康定初，元昊寇镇戎军，珪将三
千骑为先锋，自瓦亭至师子堡，敌围之数重，珪奋击
披靡，获首级为多。有骁将持白帜，植枪以詈曰：‘谁敢
与吾敌者’？枪直珪胸，伤右臂，珪左手以杵碎其脑。继”
又一将复以枪进，珪挟其枪以鞭击杀之，一军大惊，
遂引去。仁宗特遣使抚谕之，复下诏暴其功塞下，以
厉诸将。是岁，改泾原路都监。明年，为本路行营都监勒金字“处置”牌赐之，使得专诛杀。会敌大入，以兵五
千从任福屯好水川，连战三日，诸将皆败。任福陷围
中，望见麾帜犹在，珪欲援出之，乃复入战，杀数十百
人，铁鞭挠曲，手掌尽裂。马中镞，凡三易，犹驰击，杀数
十人，矢中目，乃还。夜中卒。赠金州观察使。子光祖、光
世、光嗣。